**Mestské zastupiteľstvo v Stupave**

Materiál na rokovanie

Mestského zastupiteľstva v Stupave

dňa 23.03.2017

**Informácia o kontrole plnenia uznesení MsZ**

Materiál obsahuje :

1. Návrh uznesenia

2. Prehľad o plnení uznesení

Predkladá:

Mgr. Margita Hricová

hlavná kontrolórka mesta Stupava

Vypracovali :

JUDr. Tomáš Muroň

Prednosta úradu

Mgr. Margita Hricová

hlavná kontrolórka mesta Stupava

**Návrh uznesenia**

Mestské zastupiteľstvo v Stupave

1. **berie na vedomie** informáciu o kontrole plnenia uznesení Mestského zastupiteľstva v Stupave,
2. **ukladá** hlavnej kontrolórke mesta Stupava vykonať kontrolu dodržiavania a uplatňovania zákona č. 211/2000 Z. z. o slobodnom prístupe k informáciám a súvisiacich všeobecne záväzných právnych predpisov upravujúcich kontrolovanú oblasť v podmienkach mesta Stupava za rok 2016.

 Termín: apríl 2017.

**Informácia o kontrole plnenia uznesení MsZ v Stupave**

Na predchádzajúcom zasadnutí mestského zastupiteľstva v Stupave, konaného dňa 9. februára 2017 bolo prijatých celkovo 37 uznesení od uznesenia č. 9/2017 po uznesenie č. 45/2017. Podpísané boli takmer všetky uznesenia, okrem šiestich, a to:

* **uznesenie č. 17/2017**, ktorým MsZ žiada primátora mesta, aby podnikol všetky potrebné kroky k vyhláseniu stavebnej uzávery v zmysle uznesenia č. 16/2017, t.j. pre územie vymedzené ulicami Lesná, Na kopcoch, Osiková, Dubová (ďalej len „Lokalita“), a to pre stavbu domov s viacerými bytovými jednotkami na dobu 5 rokov alebo do vyriešenia dopravno-kapacitného zaťaženia miestnej obslužnej komunikácie na ulici Lesná, podľa toho, ktorá z podmienok nastane skôr.

Odôvodnenie rozhodnutia primátora: Uznesenie bolo nepodpísané z dôvodu, že primátor Mesta Stupava sa danou problematikou plánuje zaoberať s odbornou starostlivosťou - komplexne, so širšou diskusiou zahrňujúcou celú dotknutú lokalitu, nie len v uznesení vyčlenené ulice, t.j. tak aby sa dospelo k efektívnemu a komplexnému riešeniu problému.

* **uznesenie č. 18/2017**, ktorým sa uložila úloha prednostovi Mestského úradu v Stupave zabezpečiť stanoviská správcov komunikácií v Lokalite, preukázať dopravnú únosnosť Lokality dopravnou štúdiou, vypracovať dokumentáciu pre vybudovanie chodníkov v Lokalite, realizovať výstavbu chodníkov pred vydávaním povolení a súhlasných stanovísk s ďalšou výstavbou v Lokalite, navrhnúť riešenie pešieho prístupu a prepojenie k peším uzlom vedúcim na zastávky prímestskej dopravy atď.

Odôvodnenie rozhodnutia primátora: Uznesenie bolo nepodpísané z dôvodu, že na jeho realizáciu nebolo vyčlenené a schválené finančné krytie.

* **uznesenie č. 27/2017**, ktorým MsZ odporúča primátorovi mesta, aby prestal zneužívať mestské noviny na jednostrannú propagáciu svojich názorov a postojov a v prípade, keď zaujme názor alebo postoj rozporný voči rozhodnutiam mestského zastupiteľstva, aby vykonal všetky opatrenia potrebné k tomu, aby v mestskom médiu bol daný primeraný priestor aj na prezentáciu druhého názoru.

Odôvodnenie rozhodnutia primátora: Uznesenie bolo nepodpísané z dôvodu, že primátor mesta nezneužil mestské noviny na jednostrannú propagáciu, primátor mesta v tomto vydaní (ako aj v mnohých predchádzajúcich) využil svoje právo na slobodu prejavu, ktoré predstavuje základné ľudské právo slobodne prejaviť vlastný názor.

* **uznesenie č. 29/2017** – prelomenie práva veta – štatút mestských novín je schválený. Štatút mestských novín bude zverejnený na webovej stránke mesta.
* **uznesenie č. 31/2017 –** prelomenie práva veta – výsledky personálneho auditu budú predložené poslancom MsZ.
* **uznesenie č. 32/2017** – prelomenie práva veta – konateľ TSS, s.r.o. mal zabezpečiť pozastavenie prác na rekultivácii skládky. Práce boli ukončené.

Nepodpísanie uznesení, ktorými sa prelomilo primátorom uplatnené sistačné právo, nemá vplyv na výkon potvrdeného uznesenia.

I. časť: Splnené uznesenia

## MsZ zo dňa 04.02.2016 – Uznesenie č. 5/2016 v bode B2

ukladá prednostke MsÚ zabezpečiť vypracovanie autorského výkladu regulatívov zapracovaných v schválenom „Územnom pláne mesta Stupava, Október 2005“ v znení neskorších zmien a doplnkov (schválené MsZ v roku 2006), ktoré by sa aplikovali pri vydávaní územnoplánovacích informácií pre potreby žiadateľov o investičnú alebo podnikateľskú činnosť na území mesta Stupava v centrálnej mestskej zóne 1-stupňa.

Termín: máj 2017.

Časová postupnosť práce:

1. podanie žiadosti spracovateľovi o predloženie cenovej ponuky,
2. predloženie cenovej ponuky Mestskému úradu v Stupave spracovateľom,
3. objednanie vypracovania u spracovateľa autorského výkladu regulatívov,
4. dodanie objednaného výkladu od spracovateľa,
5. pripomienkovanie zo strany MsÚ,
6. dodanie hotovej verzie po zapracovaní prípadných pripomienok.

Uznesenie je splnené. Autorský výklad regulatívov pre centrálnu mestskú zónu 1.stupňa je dodaný.

## MsZ zo dňa 04.02.2016 – Uznesenie č. 28/2016

ukladá prednostke MsÚ pripraviť podklady pre podanie žiadosti ku projektu cezhraničnej spolupráce Slovensko – rakúskej pod názvom Intereg.

Termín: máj 2017.

Časová postupnosť práce:

1. stretnutia so slovenskými a rakúskymi partnermi,
2. pripravenie podkladov pre podanie žiadosti na základe zverejnenia výzvy Úradom vlády.

Uznesenie je splnené. Projekt INTEREG bol podaný 28.02.2017.

## MsZ zo dňa 19.09.2016 – Uznesenie č. 136/2016

odporúča prednostovi Mestského úradu v Stupave vypracovať novú smernicu o verejnom obstarávaní do najbližšieho zasadnutia Mestského zastupiteľstva v Stupave.

Uznesenie je splnené. Pre nadobudnutie účinnosti smernice je potrebné schváliť tento interný normatívny akt Mestským zastupiteľstvom v Stupave v súlade so Štatútom mesta Stupava.

## MsZ zo dňa 27.10.2016 – Uznesenie č. 180/2016

ukladá prednostovi MsÚ úlohu pripraviť zoznam miestnych a účelových komunikácií, ktoré neboli odovzdané do správy a vlastníctva mesta a mesto zabezpečuje na týchto komunikáciách určité služby (svietenie, čistenie, odpratávanie snehu a pod.).

Termín: máj 2017.

Časová postupnosť práce:

1. vytvorenie zoznamu komunikácií

2. doplnenie zoznamu o poskytované služby

Uznesenie je splnené. Prvý návrh zoznamu komunikácií bol poslancom odovzdaný na MsZ 27.10.2016. V priebehu januára 2017 bol zoznam komunikácií doplnený o informáciu, kde sa vykonávajú určite služby (svietenie, čistenie, odhŕňanie snehu a pod.). Následne bol zoznam odovzdaný poslancom ešte pred rokovaním MsZ 09.02.2017.

II. časť: Uznesenia priebežne plnené

## MsZ zo dňa 04.02.2016 – Uznesenie č. 5/2016 v bode B1

ukladá prednostke MsÚ zabezpečiť vypracovanie Urbanistickej štúdie pre CMZ 1.stupňa, a následne aj „ÚP zóny“ pre CMZ 1.stupňa ako logické dokončenie schvaľovacieho procesu v schválenom „Územnom pláne mesta Stupava, Október 2005“ v znení neskorších zmien a doplnkov (schválené MsZ v roku 2006). Hlavným cieľom riešenia urbanistickej štúdie bude akútne riešenie problémov v CMZ 1. stupňa, t. j. návrh riešenia architektonického vzhľadu budov, formovanie a údržbu fasád a striech a pod., aby boli dodržané a konkretizované všetky regulatívy v zmysle platného UP mesta Stupava.

Termín: máj 2017.

Časová postupnosť práce:

1. podanie žiadosti spracovateľovi o predloženie cenovej ponuky,
2. predloženie cenovej ponuky Mestskému úradu v Stupave spracovateľom,
3. zhodnotenie cenovej ponuky Mestským úradom v Stupave,
4. zabezpečenie podkladov pre verejné obstarávanie na vypracovanie zadania Urbanistickej štúdie,
5. vypracovanie zadania Urbanistickej štúdie pre CMZ 1.stupňa (podľa § 4 stavebného zákona),
6. vypracovanie ÚP zóny pre CMZ 1.stupňa (podľa § 12 stavebného zákona a § 13 ods. 2 a ods. 3 písm. c) a ods.4 písm. c).

Uznesenie je v plnení na 5/6, t. j. na 83 %.  V súčasnosti sa návrh „Zadania“ dopracováva. Tento dokument a „Dotazníky na prieskum názorov“ (ďalej len „Dotazníky“) boli predložené začiatkom marca 2017 na pripomienkovanie Mestu Stupava a komisii územnoplánovacej, stavebnej a životného prostredia. Po vyhodnotení Dotazníkov“ a zapracovaní ich výsledkov do „Zadania bude následne „Zadanie“ urbanistickej štúdie pre CMZ I. odsúhlasené mestom.

## MsZ zo dňa 19.09.2016 – Uznesenie č. 142/2016

ukladá prednostovi Mestského úradu v Stupave zabezpečiť vypracovanie plánu dopravnej obslužnosti prechodov pre chodcov na uliciach Železničná, Záhumenská, Hviezdoslavova, Karpatská.

Termín: máj 2017.

Časová postupnosť práce:

1. zapracovanie finančných prostriedkov do rozpočtu mesta Stupava
2. zabezpečenie objednania vypracovania plánu dopravnej obslužnosti,
3. dodanie plánu dopravnej obslužnosti prechodov pre chodcov.

Uznesenie je v plnení na 80 %. Vypracovanie plánu bolo zo strany MsÚ objednané. V súčasnosti boli odovzdané dva plány dopravnej obslužnosti prechodov pre chodcov na uliciach Železničná, Hviezdoslavova a čakáme na dodanie ďalších dvoch plánov dopravnej obslužnosti.

## MsZ zo dňa 27.10.2016 – Uznesenie č. 171/2016 v bode 1.

ukladá prednostovi MsÚ povinnosť pripraviť zámer revitalizácie nehnuteľného majetku mesta nachádzajúceho sa v lokalite Borník s cieľom zabránenia ďalšiemu znehodnocovaniu tohto majetku, ako aj s cieľom jeho opätovného využívania na kultúrne a spoločenské účely.

Termín: máj 2017.

Uznesenie je v plnení. Primátor mesta vytvoril pracovnú skupinu z poslancov MsZ, ktorá sa na svojom zasadnutí dohodla, že možnosťou ako určiť ďalšie využitie tohto majetku je vyhlásenie Verejnej obchodnej súťaže na architektonický a podnikateľský zámer revitalizácie priestorov Borníka, v zmysle funkcie ÚP, ktorým je kultúra, šport, rekreácia a agroturistika. Cieľom VOS je nájsť záujemcu, ktorý na vlastné náklady vyhotoví a predloží mestu najzaujímavejší zámer revitalizácie Borníka a bude mať zároveň osobný záujem o jeho dlhodobé prenajatie za symbolickú cenu za účelom tejto revitalizácie (rekonštrukcie) a následnú starostlivosť o tieto priestory a prevádzku v súlade s týmto predloženým zámerom, a to sám, v spolupráci s Mestom Stupava alebo s treťou osobou. Stav oproti minulému zasadnutiu MsZ je nezmenený. V priebehu budúceho týždňa by mala zasadnúť pracovná skupina spolu s vlastníkom.

## MsZ zo dňa 27.10.2016 – Uznesenie č. 177/2016

ukladá prednostovi Mestského úradu zabezpečiť analýzu podmienok a stručnú projektovú dokumentáciu, ako aj zabezpečiť predbežný prieskum trhu na prevádzkovanie školského autobusu za účelom stanovenia predpokladaných výdavkov na jeho prevádzku.

Termín: máj 2017.

Časová postupnosť práce:

1. prieskum trhu, či je záujem o túto službu,
2. zber dotazníkov,
3. projektová dokumentácia,
4. prieskum trhu cien.

Uznesenie je v plnení na 2/4, t.j. na 50 %. Mesto Stupava si dalo vypracovať cenovú ponuku od spoločnosti Slovak Lines na školský autobus, aby zistilo predbežné náklady. V súčasnosti Mesto Stupava prostredníctvom Základnej školy vykonáva predbežný prieskum, či je o túto službu záujem zo strany rodičov detí. V súčasnosti sa zbierajú dotazníky.

## MsZ zo dňa 27.10.2016 – Uznesenie č. 179/2016

ukladá prednostovi MsÚ pripraviť zoznam všetkých billboardov a reklamných tabúľ, vrátane ich fotodokumentácie, umiestnených na pozemkoch mesta Stupava bez nájomnej zmluvy alebo iného právneho vzťahu s mestom.

Termín: máj 2017.

Časová postupnosť práce:

1.fotodokumentácia,

2. vytvorenie zoznamu všetkých billboardov a reklamných tabúľ,

3. kontrola nájomných zmlúv.

Uznesenie je v plnení. Z billboardov a reklamných tabúľ bola urobená fotodokumentácia, následne bol vytvorený zoznam a v súčasnej dobe sa kontrolujú nájomné zmluvy. V súčasnosti sa preveruje skutkový stav.

## MsZ zo dňa 15.12.2016 – Uznesenie č. 184/2016

ukladá prednostovi Mestského úradu splniť uvedené uznesenia (č. 171/2016 v bode 1. a uznesenie č. 180/2016) do najbližšieho zasadnutia Mestského zastupiteľstva.

Uznesenie je v plnení. Uznesenie č. 180/2016 je splnené. Uznesenie č. 171/2016 sa plní.

## MsZ zo dňa 15.12.2016 – Uznesenie č. 186/2016

ukladá hlavnej kontrolórke mesta Stupava vykonať kontrolu účelnosti použitých verejných financií mesta Stupava na ekonomické a organizačné poradenstvo poskytované spoločnosťou Global Procurement, s.r.o.

Termín: máj 2017.

Časová postupnosť práce:

1. oznámenie o začatí kontroly zaslané dňa 17. januára 2017 so začiatkom kontroly určeným na deň 20. januára 2017,
2. vyžiadanie dokladov zaslané dňa 17. januára 2017 s predložením dokladov určeným na deň 20. januára 2017,
3. kontrola predložených dokladov,
4. druhé vyžiadanie dokladov zaslané dňa 20. januára 2017 s predložením dokladov určeným na deň 25. januára 2017,
5. odpoveď od prednostu MsÚ zo dňa 25. januára 2017,
6. tretie vyžiadanie dokladov zaslané dňa 10. februára 2017 s predložením dokladov určeným na deň 14. februára 2017,
7. dohoda o nahliadnutí do vyžiadaných dokladov po predložení prepracovanej verzie poslancom MsZ,
8. Správa z kontroly.

Uznesenie je v plnení na 7/8, t.j na 88 %.

## MsZ zo dňa 15.12.2016 – Uznesenie č. 214/2016

ukladá prednostovi mestského úradu preveriť skutkový stav prechodu pre chodcov z Námestia SNP cez Malackú ulicu na Rímsku ulicu s návrhom odstránenia nevyhovujúceho stavu, zameraného na vybudovanie chodníka pre zvýšenie bezpečnosti chodcov.

Termín: máj 2017.

Uznesenie je v plnení. Zástupcovia mesta Stupava preverili skutkový stav prechodu pre chodcov na danom mieste, na základe ktorého zistili, že prechod pre chodcov  sa napája na jednej strane na jestvujúci chodník (pri polyfunkčnom objekte) a na druhej strane na trávnatú plochu (ul. Rímska). Návrh bezpečného riešenia, je podmienený zabezpečením podkladov (zameranie priestoru + hraníc pozemkov, atď.). na základe čoho bude možné zvoliť vhodné technické riešenie, po konzultácii s dotknutými inštitúciami. Mesto Stupava prerokovalo problematiku riešenia prechodu pre chodcov na ul. Malacká (križovatka s ul. Rímska) s Okresným riaditeľstvom policajného zboru v Malackách, Okresný dopravný inšpektorát, s možnosťou premiestnenia prechodu pre chodcov na nové miesto, z ktorého dokážeme napojiť v budúcnosti chodník na ul. Rímska. Uznesenie je v štádiu riešenia, nakoľko akékoľvek aktivity na ceste č. I/2 podliehajú schváleniu aj iného príslušného cestného správneho orgánu.

III. časť: Nesplnené uznesenia

## MsZ zo dňa 12.05.2016 – Uznesenie č. 72/2016 v bode B

poveruje poslanca mestského zastupiteľstva - Štefana Haulíka bezplatným právnym zastupovaním Mesta Stupava, ako navrhovateľa v súdnom konaní vedenom proti spoločnosti Polygón Stupava, a.s., ako aj bezplatným právnym zastupovaním Mesta Stupava, ako odporcu v súdnom konaní vedenom pred Krajským súdom v Bratislave pod číslom konania 5S227/2015.

Uznesenie je nesplnené. Stav nezmenený od 12.05.2016.

## MsZ zo dňa 12.05.2016 – Uznesenie č. 72/2016 v bode D

žiada primátora mesta, aby

- podnikol všetky potrebné kroky k vyhláseniu stavebnej uzávery v zmysle bodu A. tohto uznesenia,

- pokračoval v súdnom konaní vedenom pred Okresným súdom Malacky pod číslom konania: 7C 323/2015 proti odporcovi Polygón Stupava, a.s., resp. v prípade zastavenia tohto konania pre späťvzatie žalobného návrhu podal vo veci novú žalobu a zabezpečil doplnenie tejto súdnej žaloby o neplatnosť všetkých právnych úkonov, ktorými spoločnosť Polygón Stupava, a.s. previedla vlastníctvo k pozemkom vloženým Mestom Stupava do jej základného imania na obchodné spoločnosti Vardec, s.r.o., Pod kopcami, s.r.o., AOS Investment, s.r.o., a Hector Capital, s.r.o., ďalej zabezpečil podanie návrhu na vydanie predbežného opatrenia súdu, ktorým súd zakáže ďalšie prevody akékoľvek dispozičné úkony s pozemkami, ktoré mesto vložilo do základného imania spoločnosti Polygón Stupava, a.s.

- zabezpečil spracovanie návrhu zmeny územného plánu mesta Stupava s premietnutím rozhodnutia v časti C. tohto uznesenia, jeho prerokovanie v zmysle príslušných právnych predpisov a predloženie návrhu zmeny na rokovanie MsZ v Stupave,

- urýchlene dokončil proces obstarávania nového územného plánu mesta, v ktorom bude prioritne riešená dopravná situácia, rozvoj služieb, technickej infraštruktúry a ochrana životného prostredia, termín: apríl 2017.

Uznesenie je nesplnené. Stav nezmenený od 12.05.2016.

## MsZ zo dňa 20.06.2016 – Uznesenie č. 97/2016 v bode B

ukladá prednostke úradu aby na najbližšom zasadnutí mestského zastupiteľstva predložila materiál o súhlase mestského zastupiteľstva o zriadení vecných bremien na pozemkoch vo vlastníctve mesta par. 2009/166, 2009/11 a par. 2009/196 k. ú. Stupava.

Uznesenie je nesplnené. Stav nezmenený od 20.06.2016.

## MsZ zo dňa 09.02.2017 – Uznesenie č. 45/2017

ukladá prednostovi mestského úradu úlohu predložiť poslancom Mestského zastupiteľstva výsledky IT auditu.

Termín: 28.2.2017

Uznesenie je nesplnené. Vzhľadom k tomu, že sa robil IT audit v rámci úradu zamestnancami MsÚ, t.j. neboli na neho vynaložené žiadne finančné zdroje, nebola na neho vyhotovená objednávka ani podpísaná zmluva, nebude predložený, nakoľko nie je vyhotovený v písomnej podobe.

V Stupave, dňa 16.03.2017.